**05.12.2019. Eiropas Komisijas pārstāvji informēti par Latvijas paveikto 2019. gadā**

2019. gada 5. decembrī Eiropas Komisijas (EK) Nodarbinātības, sociālo lietu un iekļaušanas ģenerāldirektorāta pārstāvji aicināja Labklājības ministriju un Sabiedrības integrācijas fondu informēt par Eiropas Atbalsta fonda vistrūcīgākajām personām (turpmāk – Fonds) ieviešanas progresu 2019. gadā.

Sanāksmē piedalījās pārstāvji no EAPN Latvia (Latvijas PretNabadzības Tīkls), Latvijas pašvaldību sociālo dienestu vadītāju apvienības, Latvijas Pašvaldību savienības, Latvijas daudzbērnu ģimeņu biedrību apvienības, biedrības "Latvijas Samariešu apvienība", "Latvijas Sarkanais Krusts", nodibinājuma "Samāriešu fonds", kā arī Sabiedrības integrācijas fonda, Labklājības ministrijas un Finanšu ministrijas eksperti.

Sanāksmes laikā Labklājības ministrija un Sabiedrības integrācijas fonds informēja EK par aktualitātēm nabadzības un materiālās nenodrošinātības mazināšanas jomā, Fonda ieviešanas sasniegtajiem rezultātiem kopš 2015. gada, nodrošinātajām informācijas un publicitātes aktivitātēm, īstenotajiem Fonda darbības programmas novērtēšanas pasākumiem, identificētajām problēmām darbības programmas īstenošanas gaitā un veiktajām izmaiņām 2019. gadā. Vienlaikus Labklājības ministrija sniedza ieskatu par nākamajā plānošanas periodā 2021.-2027. gadā paredzēto saistībā ar pārtikas atbalsta un pamata materiālās palīdzības sniegšanu zemu ienākumu mājsaimniecībām.

Fonda īstenošanā iesaistītā partnerorganizācija nodibinājums "Samāriešu fonds" dalījās pieredzē Fonda atbalsta īstenošanā. Savukārt partnerorganizācija biedrība "Latvijas Samariešu apvienība" iepazīstināja ar savu pieredzi ziedotās pārtikas izdalē.

Sanāksmes laikā EK pārstāvji atzinīgi novērtēja Fonda darbības programmas īstenošanas progresu.